REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/494-15

18. decembar 2015. godine

B e o g r a d

 Z A P I S N I K

 38. SEDNICE ODBORA ZA POLjOPRIVREDU,

ŠUMARSTVO I VODOPRIVREDU, ODRŽANE 26. NOVEMBRA 2015. GODINE

Sednica je počela u 11,15 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Zoran Antić, Milan Kovačević, Miodrag Nikolić, Žarko Bogatinović, Milija Miletić, Marjana Maraš, Goran Ćirić, Velimir Stanojević, Arpad Fremond, Sabina Dazdarević kao i Vladan Milošević, Dejan Nektarijević, Nadica Nikolić Tanasijević i Miroslav Marinković, zamenici članova Odbora.

Sednici nisu prisustvovali članovi Odbora: Jasmina Obradović, Veroljub Matić, Jovan Marković, Milan Korać i Dušan Petrović.

Sednici su prisustvovali i narodni poslanici: Milan Novaković, Đorđe Stojšić i Milan Latković.

Pored članova Odbora sednici su prisustvovali: predstavnici Vlade Republike Srbije: Dragan Glamočić, savetnik premijera za pitanja poljoprivrede, predstavnici Ministarstva poljoprivrede i zaštite životne sredine: Zoran Rajić, državni sekretar, Zoran Milićević, udruženje SPAS-Kraljevo, Zlatan Đurić, Unija poljoprivrednih proizvođača Sremska Mitrovica, Slobodan Ilić, šabačko udruženje odgajivača goveda, Nenad Manić, banatska Asocijacija poljoprivrednika „Banatski paori“, Miroslav Kiš, Asocijacija poljoprivrednika, Radovan Puača, Savez seljaka, Vasa Džigurski, udruženje proizvođača mleka Srbije kao i predstavnici sredstava javnog informisanja.

Predsednik Odbora Marijan Rističević je pre utvrđivanja dnevnog reda, predložio njegovu izmenu, tako da treća tačka glasi – **Aktuelna situacija u vezi Zakona o poljoprivrednom zemljištu i u vezi isplate podsticaja poljoprivrednicima.** Treća tačka bi bila razmatrana kao prva tačka dnevnog reda, a tačke jedan i dva postaju dva i tri. Četvrta tačka je Razno. Predlog Marijana Rističevića je usvojen jednoglasno, tako da je usvojen sledeći

 D n e v n i r e d

1. Aktuelna situacija u vezi Zakona o poljoprivrednom zemljištu i u vezi isplate podsticaja poljoprivrednicima;
2. Razmatranje Informacije o radu Ministarstva poljoprivrede i zaštite životne sredine za period april-jun 2015. godine ( broj 02-2038/15 od 13. avgusta 2015);
3. Razmatranje Informacije o radu Ministarstva poljoprivrede i zaštite životne sredine za period jul-septembar 2015. godine ( broj 02-2744/15 od 27.oktobra. 2015);
4. Razno .

Pre prelaska na razmatranje prve tačke dnevnog reda usvojeni su, jednoglasno, zapisnici 31, 32. i 33. sednice Odbora, koje su održane 1. oktobra, 8. oktobra i 21. oktobra 2015. godine, u tekstu u kome su i predložene.

Prva tačka dnevnog reda **– Aktuelna situacija u vezi Zakona o poljoprivrednom zemljištu i u vezi isplate podsticaja poljoprivrednicima**

U uvodnim napomenama, Marijan Rističević, predsednik Odbora je ocenio da je napravljen dobar Predlog zakona o izmenama i dopunama Zakona o poljoprivrednom zemljištu, u čijoj izradi su učestvovali i sami poljoprivredni proizvođači. Cilj današnje rasprave je da se pretoči u amandmane sve do čega se dođe u istoj, čime će se Predlog zakona poboljšati. Po njegovim rečima, potrebno je usaglasiti se oko važnih pitanja, kao što su pravo zakupa poljoprivrednog zemljišta, davanje zapuštenog državnog zemljišta u zakup na licitaciji sa početnom cenom 0 dinara, pravo prečeg zakupa za voćare, vinogradare, vlasnike plastenika, staklenika i stočare pod povoljnijim uslovima, neobrađeno državno zemljište u pasivnim krajevima na duži rok da zakupe proizvođači biomase i obnovljive energije, prodaja zemljišta malim poljoprivrednim proizvođačima.

Zoran Rajić i savetnik premijera Dragan Glamočić predstavili su novine u Predlogu zakona i razloge za njegovo donošenje, a to je pre svega činjenica da se 70% zemljišta ne daje u zakup ili se nalazi u sivoj zoni. Ovim Predlogom zakona definiše se da je poljoprivredno zemljište od opšteg interesa i ne može se koristiti u druge svrhe. Predlog predviđa uvođenje knjige polja i plodored, a novina je da će se lokalnim samoupravama obustaviti transfer sredstava iz budžeta, ukoliko ne donesu programe na vreme. Takođe, zemljište koje nije davano u zakup poslednje tri godine, sada će se davati na licitaciji po ceni od 0 dinara, pomera se vreme zakupa sa 20 na 30 godina, a definiše se i ko ne može da uđe u posed državnog zemljišta, kao i pravo prečeg zakupa. Takođe, ukoliko se neovlašćeno uđe u posed kazna će biti trostruki iznos najviše prosečne postignute cene po hektaru na teritoriji okruga na kojoj se nalazi zemljište.

 Zoran Rajić najavio da će dugovanje za podsticaje koja država ima prema poljoprivrednicima biti isplaćeno u decembru ove ili januaru naredne godine. Dogovoreno je da ovo dugovanje bude pretvoreno u javni dug, koji će se uz kamatu između jedan i tri odsto, isplatiti proizvođačima.

U diskusiji su učestvovali narodni poslanici: Marijan Rističević, Vladan Milošević, Milija Miletić, Miodrag Nikolić, Milan Kovačević, Miroslav Marinković, Goran Ćirić, Žarko Bogatinović, Đorđe Stojšić, Milan Novaković i Arpad Fremond.

 Nakon rasprave o Predlogu zakona u kojoj su učestvovali i predstavnici više udruženja poljoprivrednih proizvođača, Odbor je na osnovu člana 56. Poslovnika Narodne skupštine, doneo sledeći:

 Z A K Lj U Č A K

Odbor se zahvaljuje svim udruženjima poljoprivrednika koji su učestvovali u izradi Predloga zakona o izmenama i dopunama Zakona o poljoprivrednom zemljištu. Članovi Odbora ostaju otvoreni za saradnju po pitanju predloga-amandmana za dopunu Predloga zakona sa svim udruženjima i pojedincima koji žele da ga unaprede.

Druga i treća tačka dnevnog reda - **Razmatranje Informacije o radu Ministarstva poljoprivrede i zaštite životne sredine za period april-jun 2015. godine ( broj 02-2038/15 od 13. avgusta 2015) i Razmatranje Informacije o radu Ministarstva poljoprivrede i zaštite životne sredine za period jul-septembar 2015. godine ( broj 02-2744/15 od 27.oktobra. 2015)**

Odbor je na osnovu člana 229. stav 4. Poslovnika Narodne skupštine zaključio da podnese Narodnoj skupštini sledeći

 IZVEŠTAJ

 Saglasno članu 229. Poslovnika Narodne skupštine, Odbor je razmotrio Informaciju o radu Ministarstva poljoprivrede i zaštite životne sredine za period april-jun 2015. godine i odlučio da je prihvati.

 Odbor je na osnovu člana 229. stav 4. Poslovnika Narodne skupštine zaključio da podnese Narodnoj skupštini sledeći

 IZVEŠTAJ

 Saglasno članu 229. Poslovnika Narodne skupštine, Odbor je razmotrio Informaciju o radu Ministarstva poljoprivrede i zaštite životne sredine za period jul-septembar 2015. godine i odlučio da je prihvati.

 Četvrta tačka dnevnog reda- **Razno.**

Pod tačkom-Razno nije bilo prijavljenih za raspravu,

Pošto drugih pitanja i predloga nije bilo, sednica je zaključena u 14,45 časova.

 Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Branka Zlatović Marijan Rističević